Πίσεκ

Το Πίσεκ (τσεχ. Písek) είναι πόλη και δήμος της Τσεχίας, πρωτεύουσα ομώνυμου διαμερίσματος της Περιφέρειας της Νότιας Βοημίας. Η πόλη είχε 29.609 κατοίκους στην απογραφή του 2021, ενώ σήμερα υπερβαίνει με βεβαιότητα τις 30 χιλιάδες. Είναι γνωστή για την παλαιότερη σωζόμενη γέφυρα σε ολόκληρη την Τσεχία, επί του ποταμού Όταβα, που διέρχεται μέσα από το Πίσεκ. Το ιστορικό κέντρο της πόλεως διατηρείται καλά και προστατεύεται ως «ζώνη αστικού μνημείου».

Το Πίσεκ αποκαλείται με το προσωνύμιο «Αθήνα της Νότιας Βοημίας», επειδή παραδοσιακά είχε και έχει σχετικώς πολλά γυμνάσια και ανώτερες σχολές, μεταξύ των οποίων και κινηματογραφική, την «Ακαδημία Κινηματογράφου Μίροσλαβ Όντρζιτσεκ».

Γεωγραφια
Το Πίσεκ απέχει σε ευθεία γραμμή 44 χιλιόμετρα βορειοδυτικά από το κέντρο της πόλεως Τσέσκε Μπουντεγιόβιτσε, πρωτεύουσας της Περιφέρειας Νότιας Βοημίας, και 88 χιλιόμετρα νότια από το κέντρο της πρωτεύουσας της Τσεχίας, της Πράγας. Το νότιο μέρος των εδαφών του δήμου βρίσκεται εντός της λεγόμενης Λεκάνης του Τσέσκε Μπουντεγιόβιτσε. Μέσα στην πόλη υπάρχουν αρκετές οδοί με μεγάλη κλίση και μερικά προάστια βρίσκονται έως και εκατό μέτρα υψηλότερα από το κέντρο της πόλεως. Το ανατολικό μέρος των εδαφών του δήμου, γνωστό ως «Φυσικό πάρκο Πίσετσκε χόρι», καλύπτεται από δασικές εκτάσεις φυλλοβόλων ανάμεικτων με αρκετά κωνοφόρα δέντρα διάφορων ειδών, όπου και το υψηλότερο σημείο όλου του δήμου, το Βέλκι Μέχελνικ, με υψόμετρο 633 μέτρα πάνω από την επιφάνεια της θάλασσας. Το χαμηλότερο σημείο βρίσκεται στην επιφάνεια του ποταμού Όταβα και έχει υψόμετρο 350 μέτρα. Εκτός αυτού, εντός του δήμου υπάρχουν αρκετά ποταμάκια και λιμνούλες με ψάρια, οι μεγαλύτερες εκ των οποίων είναι η Προστρέντνι και η Στάρα Πούτιμ.

 Δημοτικά διαμερίσματα 
Ο δήμος του Πίσεκ υποδιαιρείται σε εννέα δημοτικά διαμερίσματα τα εξής (στις παρενθέσεις ο πληθυσμός τους στην απογραφή του 2021):

 Μπουντεγιόβιτσε Πρζέντμεστι (18.219)
 Χράντιστε (2.016)
 Πράζσκε Πρζέντμεστι (5.577)
 Βάτσλαβσκε Πρζέντμεστι (1.589)
 Βνίτρζνι Μέστο (1.036)
 Νόβι Ντβουρ (110)
 Πουρκράτιτσε (47)
 Σέμιτσε (425)
 Σμρκόβιτσε (590)

Κλίμα
Το Πίσεκ έχει σχετικώς ήπιο και ξηρό μικροκλίμα, επειδή προστατεύεται καλά πανταχόθεν από τους ανέμους. Είναι η δροσερή έως ψυχρή εκδοχή του «υγρού ηπειρωτικού κλίματος» (Dfb κατά Köppen), με όχι πάρα πολλές βροχοπτώσεις: η μέση ετήσια βροχόπτωση είναι 710 χιλιοστά, μόλις 64% μεγαλύτερη από την αντίστοιχη της Αθήνας και σαφώς μικρότερη εκείνης των Ιωαννίνων.

Συγκοινωνίες
Ο αυτοκινητόδρομος D4 συνδέει το Πίσεκ με την Πράγα. Υπάρχει επίσης σιδηροδομικός σταθμός, που εξυπηρετεί δύο γραμμές: τη Zdice–Protivín και την Τάμπορ–Ράζιτσε.

 Ετυμολογία και ιστορία 
Η ονομασία «πίσεκ» στην τσεχική γλώσσα σημαίνει «άμμος». Αναφέρεται στην άμμο του ποταμού Όταβα, στην οποία αναζητούσαν ψήγματα χρυσού οι πρώτοι οικιστές της περιοχής, που δημιούργησαν ένα χωριό στη θέση της σημερινής πόλεως. Το 1254 ο βασιλιάς Ότακαρ Β΄ της Βοημίας ίδρυσε επίσημα μια «βασιλική κωμόπολη». Κατά τη διάρκεια της βασιλείας του, η πόλη αναπτύχθηκε και η σημασία της αυξήθηκε. Πάνω από το πέρασμα του ποταμού ανεγέρθηκε κάστρο, ιδρύθηκε μοναστήρι και κτίσθηκε η παλαιότερη σωζόμενη μέχρι σήμερα γοτθική γέφυρα σε ολόκληρη την Τσεχία, η Πέτρινη Γέφυρα του Πίσεκ. Στα τέλη του 13ου αιώνα ιδρύθηκε και νομισματοκοπείο, που αργότερα μετεγκαταστάθηκε στην Κούτνα Χόρα.

Από το 1308 το Πίσεκ ήταν ελεύθερη αυτοκρατορική πόλη και τον 14ο αιώνα κατέστη το διοικητικό κέντρο της περιοχής Πράτσενσκο. Στη βασιλεία του Αυτοκράτορα Καρόλου Δ΄, ανεγέρθηκαν αποθήκες για τα σιτηρά και το αλάτι, που ήταν οι μεγαλύτερες σε όλη τη Βοημία.

Κατά τη διάρκεια των Χουσιτικών Πολέμων, το Πίσεκ κατακτήθηκε από τους Χουσίτες και το μοναστήρι του καταστράφηκε. Κατά τον Τριακονταετή Πόλεμο, η πόλη κατακτήθηκε το 1619-1620 και οι περισσότεροι από τυς κατοίκους της σφαγιάσθηκαν από το στράτευμα του Σαρλ ντε Λονγκυεβάλ, κόμη του Μπυκουά. Το 1641 προάχθηκε και πάλι σε «βασιλική κωμόπολη».

Τον 19ο αιώνα το Πίσεκ αναδείχθηκε σε κέντρο των γραμμάτων και της παιδείας, με την ίδρυση στην πόλη αρκετών ανώτερων σχολών. Στην πρώτη απογραφή, το 1869, απογράφηκαν 10.565 κάτοικοι στην πόλη.

Παραπομπές

Εξωτερικοί σύνδεσμοι


Πισεκ